
RAPORT COMUN
asupra
Propunerii legislative pentru modificarea și completarea dispozițiilor Legii nr. 188 din 8 decembrie 1999 privind Statutul funcționarilor publici

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi și Comisia pentru administrație publică și amenajarea teritoriului au fost sesizate, spre dezbatere, în fond, cu Propunerea legislativă pentru modificarea și completarea dispozițiilor Legii nr. 188 din 8 decembrie 1999 privind Statutul funcționarilor publici , trimisă cu adresa nr. Pl-x 602 din 19 decembrie 2014 şi  înregistrată cu nr. 4c-11/4  din 19 decembrie 2014, respectiv cu nr. 4c-6/415  din  19 decembrie 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională.

Senatul, în calitate de primă Cameră sesizată a respins inițiativa legislativă în ședința din 15 decembrie 2014.

Consiliul Legislativ, prin avizul nr.534 din 8 mai 2014, a avizat favorabil inițiativa legislativă, cu observații și propuneri.

Comisia pentru muncă și protecție socială a avizat negativ inițiativa legislativă prin avizul nr. 4c-7/604 din 2 februarie 2015.
Guvernul României a transmis un punct de vedere cu nr. 1408 din 17 iulie 2014 prin care nu susține adoptarea inițiativei legislative.
Propunerea legislativă are ca obiect de reglementare modificarea și completarea Legii nr. 188/1999 privind Statutul funcționarilor publici, republicată, cu modificările și completările ulterioare. Intervențiile vizează, în principal, accederea în categoria înalților funcționari publici, fără susținerea examenului național, a parlamentarilor, președinților de consilii județene și primarilor orașelor cu un număr de peste 50.000 de locuitori care au exercitat cel puțin două mandate consecutive.
 În conformitate cu prevederile art. 61 și art. 63 din Regulamentul Camerei Deputaţilor, republicat, cu modificările şi completările ulterioare,  Comisia juridică, de disciplină și imunități și Comisia pentru administrație publică și amenajarea teritoriului au examinat iniţiativa legislativă, expunerea de motive, avizul Consiliului Legislativ și punctul de vedere al Guvernului, în şedinţe separate. 

Comisia pentru administrație publică și amenjarea teritoriului a dezbătut inițiativa legislativă în ședința din 21 aprilie 2014.
Din numărul total de 22 membri ai Comisiei au participat la ședință 22 deputați.

La dezbaterile care au avut loc au participat, în conformitate cu prevederile art. 54 și 55 din Regulamentul Camerei Deputaților, republicat, în calitate de invitați, doamna Sirma Caraman, Secretar de  Stat în cadrul Ministerului Dezvoltării Regionale și Administrației Publice.
Comisia juridică, de disciplină și imunități a dezbătut inițiativa legislativă în ședința din 9 februarie 2016.
La dezbateri au fost prezenţi 22 deputaţi, din totalul de 26 de membri ai Comisiei juridice, de disciplină şi imunităţi.

La dezbaterile care au avut loc au participat, în conformitate cu prevederile art. 54 și 55 din Regulamentul Camerei Deputaților, republicat, în calitate de invitați, doamna Sirma Caraman, Secretar de  Stat în cadrul Ministerului Dezvoltării Regionale și Administrației Publice și doamna Elena Cucoș, șef birou în cadrul Ministerului Dezvoltării Regionale și Administrației Publice.
Cu ocazia dezbaterilor s-a constatat că propunerea de completare a art. 18 cu un nou alineat (4), care să reglementeze posibilitatea intrării în categoria înalților funcționari publici, fără susținerea concursului național, intră în contradicție cu principiul general enunțat la alin. (1) al art. 57 care stipulează că „recrutarea în vederea intrării în corpul funcționarilor publici se face prin concurs, în limita funcțiilor publice vacante”.
Totodată, s-a considerat că măsurile preconizate sunt imposibil de pus în practică, neputând fi identificată o modalitate tehnică obiectivă de a corela subiecții de drept care ar solicita intrarea în categoria înalților funcționari publici cu funcțile publice vacante din această categorie și nici de a verifica îndeplinirea condițiilor legale de ocupare a funcției publice. De asemenea, s-a apreciat că inițiativa legislativă este de natură a crea condiții discriminatorii de ocupare în cadrul aceleiași categorii a funcționarilor publici și, în consecință, de natură a încălca principiul constituțional al egalității cetățenilor privind accesul la funcțiile publice.
În urma dezbaterilor, membrii Comisiei juridice, de disciplină şi imunităţi și membrii Comisiei pentru administrație publică și amenajarea teritoriului au hotărât, cu majoritate de voturi, (3 voturi împotrivă), să supună plenului Camerei Deputaţilor respingerea Propunerii legislative pentru modificarea și completarea dispozițiilor Legii nr. 188 din 8 decembrie 1999 privind Statutul funcționarilor publici.
În raport cu obiectul şi conţinutul reglementării, propunerea legislativă face parte din categoria legilor organice.

